**Ministru kabineta noteikumu projekta**

**„Grozījumi Ministru kabineta 2010.gada 28.septembra noteikumos Nr.916 „Dokumentu izstrādāšanas un noformēšanas kārtība”” sākotnējās ietekmes novērtējuma ziņojums (anotācija)**

|  |
| --- |
| 1. **Tiesību akta projekta izstrādes nepieciešamība**
 |
| 1. | Pamatojums | Ministru kabineta noteikumu projekts „Grozījumi Ministru kabineta 2010.gada 28.septembra noteikumos Nr.916 „Dokumentu izstrādāšanas un noformēšanas kārtība”” (turpmāk – projekts) izstrādāts, pamatojoties uz Uzņēmējdarbības vides uzlabošanas pasākumu plāna 2014.-2015.gadam (apstiprināts ar Ministru kabineta 2014.gada 28.novembra rīkojumu Nr.694) 8.1.apakšpunktu, kas paredzēja uzdevumu Tieslietu ministrijai sadarbībā ar Kultūras ministriju, Vides aizsardzības un reģionālās attīstības ministriju, Satiksmes ministriju un VAS „Latvijas Valsts radio un televīzijas centrs” izstrādāt normatīvos aktus, kas paredz:1) fiziskai personai tiesības apliecināt dokumentu atvasinājumus tādā apmērā, kādas pašreiz ir organizācijām, proti, apliecināt dokumenta atvasinājumu pašai, nodrošinot iespēju pēc pieprasījuma uzrādīt tā oriģinālu;2) ieviest jaunu terminu „dokumentu kopa”, kas paredzētu iespēju vairākus noteiktā secībā sakārtotus dokumentus parakstīt ar vienu parakstu.Projekta izstrāde izriet no likumprojektā **„**Grozījumi Dokumentu juridiskā spēka likumā” (turpmāk – likumprojekts) paredzētajiem grozījumiem. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Praksē ir novērots nesamērīgs administratīvais slogs gan fiziskām personām, gan juridiskām personām, ja iestādē ir nepieciešams iesniegt vairākus dokumentu atvasinājumus un katrs dokuments ir jāapliecina atsevišķi. Jāvērš uzmanība, ka speciālajā likumā – Publisko iepirkumu likuma 33.panta septītajā daļā ir noteikts, ka, iesniedzot piedāvājumu vai pieteikumu, kandidāts vai piegādātājs ir tiesīgs visu iesniegto dokumentu atvasinājumu un tulkojumu pareizību apliecināt ar vienu apliecinājumu, ja viss piedāvājums vai pieteikums ir cauršūts vai caurauklots. Tomēr šis regulējums attiecas tikai uz iepirkuma procedūrām. Lai personai (gan fiziskai, gan juridiskai) atvieglotu vairāku dokumentu atvasinājumu iesniegšanu arī citos gadījumos, likumprojekts paredz ieviest jaunu terminu „dokumentu atvasinājumu kopums”, kas paredzētu iespēju vairāku dokumentu atvasinājumus apliecināt ar vienu parakstu.Lai nodrošinātu likumprojektā paredzēto grozījumu savstarpēju atbilstīgumu, attiecīgi grozījumi ir jāveic arī Ministru kabineta 2010.gada 28.septembra noteikumos Nr.916 „Dokumentu izstrādāšanas un noformēšanas kārtība” (turpmāk – MK noteikumi Nr.916), paredzot dokumentu atvasinājumu kopuma noformēšanas prasības. Projekts paredz, ka apliecinājuma uzraksts jāizvieto atvasinājumu kopuma pēdējās lapas beigās uzreiz aiz pēdējā rekvizīta vai otrajā pusē neaprakstītajā daļā, ievērojot MK noteikumu 916 56., 57. un 60.punktā noteiktās prasības.Ņemot vērā, ka dokumenta atvasinājumu kopums var saturēt vairākus dokumentu atvasinājumus, tad ir paredzēts, ka apliecinājuma uzrakstu var izvietot gan atvasinājumu kopuma pēdējās lapas beigās uzreiz aiz pēdējā rekvizīta, gan otrajā pusē neaprakstītajā daļā.Vienlaikus projekts paredz grozījumu MK noteikumos 916, papildinot tos ar noslēguma jautājumu. Noslēguma jautājums paredzēs, ka minētais regulējums stāsies spēkā 2016.gada 1.jūlijā, vienlaikus ar grozījumiem Dokumentu juridiskā spēka likumā. |
| 3. | Projekta izstrādē iesaistītās institūcijas | Tieslietu ministrija. |
| 4. | Cita informācija | Nav. |

|  |
| --- |
| 1. **Tiesību akta projekta ietekme uz sabiedrību, tautsaimniecības attīstību un administratīvo slogu**
 |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Projekts attiecas uz jebkuru fizisko personu. Pēc Centrālās statistikas pārvaldes datiem Latvijā uz 2016.gada janvāri ir 1 971 300 iedzīvotāju.Projektā paredzētie grozījumi attiecas arī uz jebkuru publisko (Saeima, Valsts prezidents, Ministru kabinets, Ministru prezidents, Satversmes tiesa, pašvaldības, ministrijas, tiesu izpildītāji, zvērināti notāri, tiesas, Centrālā vēlēšanu komisija, Finanšu un kapitāla tirgus komisija, Latvijas Banka, Sabiedrisko pakalpojumu regulēšanas komisija, Korupcijas novēršanas un apkarošanas birojs un daudzas citas valsts institūcijas) vai privāto tiesību subjektu (komersants, biedrība, fiziska persona u.c.). |
| 2. | Tiesiskā regulējuma ietekme uz tautsaimniecību un administratīvo slogu | Līdz ar anotācijas I sadaļas 2.punktā minētās problēmas atrisināšanu tiek samazināts administratīvais slogs attiecībā uz jebkuru publisko vai privāto tiesību subjektu vai fizisku personu, kura turpmāk varēs vairāku dokumentu atvasinājumus apliecināt ar vienu parakstu, jo nebūs jāapliecina katrs dokumenta atvasinājums atsevišķi. |
| 3. | Administratīvo izmaksu monetārs novērtējums | No projektā ietvertā regulējuma jaunas administratīvās izmaksas neveidosies.  |
| 4. | Cita informācija | Nav. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| 1. | Nepieciešamie saistītie tiesību aktu projekti | Lai nodrošinātu normatīvā regulējuma savstarpēju atbilstīgumu, projektam ir jāstājas spēkā vienlaikus ar likumprojektu “Grozījumi Dokumnetu juridiskā spēka likumā” (izsludināts 2016.gada 4.februāra Valsts sekretāru sanāksmē (VSS-101)). |
| 2. | Atbildīgā institūcija | Par likumprojekta izstrādi ir atbildīga Tieslietu ministrija. |
| 3. | Cita informācija | Nav. |

|  |
| --- |
|  **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Tieslietu ministrija 2016.gada 23.februārī projektu ievietoja savā mājaslapā sadaļā „Sabiedrības līdzdalība”, kā arī Ministru kabineta mājaslapā sadaļā „Ministru kabineta diskusiju dokumenti”. |
| 2. | Sabiedrības līdzdalība projekta izstrādē | Saistībā ar grozījumiem likumprojektā Tieslietu ministrija 2015.gada 23.septembrī rīkoja sanāksmi, kurā piedalījās Kultūras ministrija, Satiksmes ministrija, Ekonomikas ministrija, Valsts zemes dienests, Valsts tiesu ekspertīžu birojs, Tiesu administrācija, Uzņēmumu reģistrs, Latvijas Zvērinātu notāru padome un VAS „Latvijas Valsts radio un televīzijas centrs”. Sanāksmes laikā tika izvērtēti projektā paredzētie grozījumi. |
| 3. | Sabiedrības līdzdalības rezultāti | Sabiedrība varēja iepazīties ar Tieslietu ministrijas un Ministru kabineta mājaslapā ievietoto projektu, kā arī izteikt par to viedokli no 2016.gada 23.februāra līdz 2016.gada 21.martam. Tieslietu ministrijas 2015.gada 23.septembra sanāksmē, kurā piedalījās Kultūras ministrija, Satiksmes ministrija, Ekonomikas ministrija, Valsts zemes dienests, Valsts tiesu ekspertīžu birojs, Tiesu administrācija, Uzņēmumu reģistrs, Latvijas Zvērinātu notāru padome un VAS „Latvijas Valsts radio un televīzijas centrs”, tika atbalstīts priekšlikums Dokumentu juridiskā spēka likumā ieviest jaunu terminu „dokumentu atvasinājumu kopums”, kas paredzētu iespēju vairākus dokumentu atvasinājumus apliecināt ar vienu parakstu. |
| 4. | Cita informācija | Nav. |

 *Anotācijas III, V un VII sadaļa – projekts šīs jomas neskar.*

Tieslietu ministrs Dzintars Rasnačs

Iesniedzējs:

Tieslietu ministrijas valsts sekretārs Raivis Kronbergs

01.02.2016. 13:06

844

Ē.Inkina

67036969, erika.inkina@tm.gov.lv